Γνώμη της Επιτροπής στο πλαίσιο της οδηγίας 73/23/ΕΟΚ του Συμβουλίου σχετικά με το ηλεκτρολογικό υλικό που προορίζεται να χρησιμοποιηθεί εντός ορισμένων ορίων τάσεως

(2001/C 29/02)

Η παρούσα γνώμη βασίζεται στο άρθρο 9 της οδηγίας 73/23/ΕΟΚ σχετικά με το ηλεκτρολογικό υλικό που προορίζεται να χρησιμοποιηθεί εντός ορισμένων ορίων τάσεως(1). Αφορά την εφαρμογή του άρθρου 5 της προαναφερόμενης οδηγίας.

Σύμφωνα με το άρθρο 5 της οδηγίας 73/23/ΕΟΚ, τα στοιχεία αναφοράς του εναρμονισμένου προτύπου ΕΝ 60598-1 δημοσιεύθηκαν στην Επίσημη Εφημερίδα των Ευρωπαϊκών Κοινοτήτων(2) ως εξής:

- ΕΝ 60598-1:1997

Φωτιστικά σώματα - Μέρος 1: Γενικές απαιτήσεις και δοκιμές.

Στο πλαίσιο εφαρμογής της διαδικασίας ρήτρας διασφάλισης, σύμφωνα με το άρθρο 9 της οδηγίας για τη χαμηλή τάση, κοινοποιήθηκε στην Επιτροπή η ύπαρξη κενού στο εναρμονισμένο αυτό πρότυπο.

Η εν λόγω κοινοποίηση αναφέρεται στους κινδύνους που προκύπτουν όταν ένα φωτιστικό δεν διαθέτει τερματικό σύνδεσης. Στις περιπτώσεις αυτές, ενδέχεται, υπό τις εύλογα προβλεπόμενες συνθήκες χρήσης, ένας καταναλωτής να αγοράσει ένα τερματικό σύνδεσης το οποίο είναι ακατάλληλο λόγω των διαστάσεων, των χαρακτηριστικών ή της αδυναμίας στερέωσής του. Συνεπώς, μπορεί να θέτει σε κίνδυνο την προστασία ενός ατόμου από την επαφή του με ένα με μονωμένο στοιχείο του φωτιστικού ή να αλλάζει την ηλεκτρομόνωση του φωτιστικού.

Θεωρήθηκε επομένως αντίθετο με τις βασικές απαιτήσεις της οδηγίας για τη χαμηλή τάση, ιδίως εκείνες που αναφέρονται στα σημεία 2α και 2δ του παραρτήματος I, λόγω της μη συμμόρφωσης με το γενικό όρο που αναφέρεται στο σημείο 1γ του παραρτήματος I της οδηγίας. Τα σημεία αυτά έχουν ως εξής: "1. Γενικοί όροι

γ) Το ηλεκτρολογικό υλικό, καθώς και τα συστατικά στοιχεία του, είναι κατασκευασμένα ούτως ώστε να δύνανται να συναρμολογηθούν και να συνδεθούν κατά τρόπο ασφαλή και αποτελεσματικό.

2. Προστασία εναντίον των κινδύνων οι οποίοι δύνανται να προέλθουν εκ του ηλεκτρολογικού υλικού.

Μέτρα τεχνικής φύσεως προβλέπονται σύμφωνα με το σημείο 1, προς το σκοπό όπως:

α) προστατεύονται οι άνθρωποι και τα κατοικίδια ζώα κατά τρόπο αποτελεσματικό εναντίον των κινδύνων τραυματισμού ή άλλων βλαβών, που θα ήταν δυνατόν να προξενηθούν από άμεσες ή έμμεσες επαφές:

δ) προσαρμοσθεί η μόνωση προς τους προβλεπόμενους περιορισμούς."

Το κενό αυτό στο πρότυπο ΕΝ 60598-1:1997 βεβαιώθηκε από την Επιτροπή στη γνώμη της, της 19ης Μαΐου 1998, και κοινοποιήθηκε σε όλα τα κράτη μέλη. Κατά συνέπεια, κλήθηκε ο CENELEC να τροποποιήσει αναλόγως το προαναφερόμενο πρότυπο.

Λαμβάνοντας υπόψη τη γνώμη αυτή, ο Ευρωπαϊκός Οργανισμός Τυποποίησης Cenelec πρότεινε την τροπολογία ΕΝ 60598-1:1997/Α13:1999 η οποία εγκρίθηκε την 1η Ιουνίου 1999 (δεν δημοσιεύθηκε στην Επίσημη Εφημερίδα των Ευρωπαϊκών Κοινοτήτων), με τον ακόλουθο τίτλο:

- ΕΝ 60598-1:1997/Α13:1999

Φωτιστικά σώματα - Μέρος I: Γενικές απαιτήσεις και δοκιμές. Τροπολογία 13

Ωστόσο, η τροπολογία ΕΝ 60598-1:1997/Α13:1999 δεν κρίνεται επαρκής για την αντιμετώπιση των προβλημάτων που θίγονται στη διαδικασία διασφάλισης, στο μέτρο που είναι ακόμη δυνατό να τηρείται το πρότυπο διαθέτοντας στην αγορά φωτιστικά χωρίς τερματικό σύνδεσης εφόσον συνοδεύονται από σχετική προειδοποίηση.

Η Επιτροπή εκτιμά, επομένως, ότι το ηλεκτρολογικό υλικό που κατασκευάζεται σύμφωνα με τα πρότυπα ΕΝ 60598-1:1997 και ΕΝ 60598-1:1997/Α13:1999 ενδέχεται να εξακολουθεί να μην πληροί τις βασικές απαιτήσεις της οδηγίας για τη χαμηλή τάση.

Το συμπέρασμα αυτό υποστηρίχθηκε από εκπροσώπους των εθνικών διοικήσεων στη συνεδρίαση της ομάδας εργασίας για τη διοικητική συνεργασία όσον αφορά την οδηγία για τη χαμηλή τάση, της 26ης Απριλίου 2000.

Η Επιτροπή ανέθεσε λοιπόν στον Ευρωπαϊκό Οργανισμό Τυποποίησης CENELEC να λάβει περαιτέρω μέτρα ώστε να εξασφαλίσει ότι ο εν λόγω κίνδυνος λαμβάνεται δεόντως υπόψη σε μια νέα τροπολογία του εναρμονισμένου προτύπου ΕΝ 60598-1:1997.

Ελλείψει αναθεωρημένου εναρμονισμένου προτύπου, οι κατασκευαστές, όταν χρησιμοποιούν εναρμονισμένα πρότυπα για να βεβαιώσουν τη συμμόρφωση του σχετικού ηλεκτρολογικού υλικού προς την οδηγία για τη χαμηλή τάση, θα πρέπει λοιπόν, όχι μόνο να τηρούν τις απαιτήσεις των προτύπων ΕΝ 60598-1:1997 και Α13:1999, αλλά και να λαμβάνουν μέτρα για την πρόληψη των κινδύνων που συνδέονται με την έλλειψη τερματικού σύνδεσης σε φωτιστικά. Οι εν λόγω κίνδυνοι περιλαμβάνουν τη χρήση τερματικών σύνδεσης που διατίθενται ευρέως στην αγορά τα οποία, λόγω των διαστάσεων ή της αδυναμίας στερέωσής τους, ενδέχεται να θέσουν σε κίνδυνο τόσο την προστασία από την έμμεση επαφή με ένα μη μονωμένο στοιχείο του φωτιστικού, όσο και την ηλεκτρομόνωση του φωτιστικού.

(1) ΕΕ L 77 της 26.3.1973 όπως τροποποιήθηκε από την οδηγία 93/68/ΕΟΚ (ΕΕ L 220 της 30.8.1993, σ. 1).

(2) ΕΕ C 268 της 22.9.1999, σ. 1.